Segir íslensk stjórnmál hafa glatað sakleysi Árni Páll Árnason segir íslensk stjórnmála hafa glatað sakleysi . Árni Páll Árnason , formaður Samfylkingarinnar , sagði í umræðum í RÚV fyrir stundu að íslensk stjórnmál hefðu að sumu leyti glatað sakleysi sínu í þessum kosningum og vísaði þar til áherslu Framsóknarflokksins í Reykjavík á mál tengd múslimum og innflytjendum . Hann sagði að Sigmundi Davíð Gunnlaugssyni forsætisráðherra hefði verið „ í lófa lagið að stemma þessa á að ósi “ . Það væri málefnalegt að fólk hefði ótta í brjósti um stöðu sína og fólk frá framandi löndum , en um leið yrði að bjóða alla velkomna . Sigmundur Davíð sagðist ekki skilja fyllilega hvað Árni Páll hefði átt við með því að hann hefði getað gripið inn í málið . Hann sagði að ráðist hefði verið harkalega að einum frambjóðanda í þessu máli . Hann tók hins vegar undir að taka ætti málefnalega umræðu .